भारतीय जनता पार्टी के राष्ट्रीय अध्यक्ष श्री अमित शाह ने आज गुजरात के भावनगर में आयोजित एक विशाल जनसभा को संबोधित किया और राज्य की जनता से कांग्रेस के जातिवाद, भ्रष्टाचार और अराजकता के बजाय भाजपा के विकास को जनादेश देने की अपील की। उन्होंने राज्य की जनता से गुजरात में इस बार तीन चौथाई बहुमत के साथ भारतीय जनता पार्टी की सरकार बनाने और कांग्रेस को जड़ से उखाड़ फेंकने का आह्वान करते हुए कहा कि हम प्रधानमंत्री श्री नरेन्द्र मोदी जी के नेतृत्व में गुजरात के विकास की गति और गति देने के लिए कटिबद्ध हैं। इससे पहले भावनगर पहुँचने पर उन्होंने जनसभा स्थल तक एक भव्य रोड शो किया। इस रोड शो में माननीय अध्यक्ष जी के साथ श्री जीतूभाई वाघाणी और भाजपा के राष्ट्रीय महासचिव श्री भूपेन्द्र यादव भी उपस्थित थे। इस रोड शो को लेकर कार्यकर्ताओं में भारी उत्साह था। जनसभा के बाद राष्ट्रीय अध्यक्ष जी की उपस्थिति में प्रदेश भाजपा अध्यक्ष श्री जीतूभाई वाघाणी ने गुजरात विधानसभा चुनाव के लिए अपना नामांकन पत्र दाखिल किया।